สวัสดีครับ วันนี้ผมจะมาพูดถึงเรื่องการทำทานนะครับ การทำทานก็คือการทำบุญอย่างหนึ่ง แต่เป็นการทำบุญโดยการให้นะครับ ไม่ว่าจะเป็นการให้สิ่งของ ให้เงินให้ทอง ให้อะไรก็ตามโดยที่เราไม่ได้หวังผลตอบแทน แบบนี้เราเรียกว่า การทำบุญทำทานนะครับ สมมติว่า เราเดินอยู่บนถนนอยู่ แล้วเราเห็นสุนัข สุนัขแก่ ๆ เหนื่อย ๆ หอบ ๆ เรารู้สึกว่ามันคงจะหิวข้าวมาก ๆ เราก็เลยไปซื้อข้าวซื้อน้ำให้มันกิน พอมันกินอิ่ม เราก็รู้สึกมีความสุข รู้สึกแฮปปี้มาก แบบเนี้ย คือการทำทานที่เรารู้สึกว่า เราสบายใจ เราไม่ได้คิดว่าเราให้เพื่ออะไร แต่เราคิดว่า เราให้แล้วเนี่ยมันมีความสุข มันอิ่ม แค่นั้นก็พอนะครับ เวลาที่ผมไปตลาดเนี่ย ผมจะเห็นขอทานอยู่เยอะแยะมากมาย ซึ่งขอทานเนี่ยจะ.. จะมีขันน้ำ แล้วก็จะแต่งตัวโทรม ๆ เหมือนคนไม่ได้อาบน้ำมาหลาย ๆ วัน บางคนอาจจะนั่งอยู่ที่พื้น คุกเข่าพนมมือ แล้วก็ขอเงินเรา บางคนอาจจะถือก็อกน้ำ [ขันน้ำในภาษาของคนไทยทางภาคเหนือ] เดินไปเดินมา เวลาที่ผมเห็นพวกเขาแล้วเนี่ย ผมก็จะหยิบกระเป๋าตังค์ออกมา ไม่ได้คิดอะไรนะครับ แล้วก็เอามือล้วงลงไปในเหรียญ อาจจะมีสัก..เออ..สิบบาท ยี่สิบบาท เท่าไหร่ไม่รู้แหละ ก็ใส่ไป ไม่ได้นับด้วย แล้วพอเราให้เขาไปแล้วเนี่ย เขาก็จะพูดประมาณว่า ขอให้เราโชคดี ขอให้เราแบบ..เจริญรุ่งเรือง อะไรก็ว่าไป ผมก็รู้สึกสบายใจว่า เออ.. ผมได้ช่วยพวกเขา ให้อย่างน้อยเนี่ย ก็มีข้าวกินในวันนี้แหละนะครับ คนไทยส่วนใหญ่จะเป็นคนที่ขี้สงสาร เพราะว่าตอนเด็ก ๆ เนี่ยเราถูกปลูกฝัง ให้ต้องช่วยเหลือผู้อื่น แบ่งปันผู้อื่น เป็นคนมีน้ำใจโอบอ้อมอารี เวลาที่เราเห็นใครเดือดร้อนเนี่ย เราก็จะช่วย อาจจะเป็นการช่วยโดยการให้เงินให้ทอง ให้ยืมเงินนะครับ การช่วยเหลือแบบนี้ เราก็เรียกว่า การทำทานเหมือนกันนะครับ การทำทานอีกอย่างหนึ่งที่ชาวพุทธมักจะทำกันในตอนเช้า ก็คือการใส่บาตร การใส่บาตรคือการถวายอาหารให้พระ เราอาจจะเตรียมอาหารไว้ตั้งแต่เมื่อคืน แล้วพอตอนเช้า เราก็เอาอาหารนั้นมาอุ่น ใส่ถุงเอาไว้ อาจจะมีกับสิบอย่าง ข้าวสิบอย่าง น้ำสิบขวด แล้วพอตอนเช้าเนี่ย เราก็จะเอาโต๊ะมาตั้งที่หน้าบ้าน พระก็จะเดินผ่านหน้าบ้านเรา เราก็เอาของที่เราเตรียมเอาไว้เนี่ย ใส่ไปที่บาตร แล้วพระก็จะอวยพรเราเป็นบทสวด แต่ถ้าเกิดว่าบางคนไม่มีเวลาเตรียมอาหารในตอนกลางคืนนะครับ เราก็อาจจะตื่นเช้า ๆ หน่อย สักตีห้า ตีห้าครึ่ง แล้วเราก็ไปตลาดไปซื้อของ ซื้ออาหาร ซื้อน้ำ ซื้อผลไม้ เตรียมเอาไว้ แล้วพอตอนเช้าพระก็จะเดินมาที่ตลาด เราก็ถวายอาหารให้กับท่าน ถ้าเราอยากจะใส่บาตร แต่ว่าเราเป็นคนที่ตื่นสาย จะทำยังไงดี อันนี้ขอให้สายอย่าเกินเที่ยงละกันนะครับ เพราะว่าปกติแล้วเนี่ย พระจะทานอาหารแค่สองมื้อ คือ ตอนเช้า กับก่อนเที่ยง ถ้าตอนเย็นไปแล้วเนี่ย พระจะไม่ฉันอาหารแล้วนะครับ ดังนั้นเราอาจจะไปสักสิบเอ็ดโมง เตรียมอาหารไปให้เรียบร้อยนะครับ หรือไม่ถ้าเราไปสายกว่าเที่ยง เราอาจจะเปลี่ยนจากอาหารไปเป็นสิ่งของก็ได้ เช่น หนังสือธรรมะ เอ่อ..แชมพูสระผม มีดโกนต่าง ๆ ถวายสิ่งของที่เราคิดว่าพระจำเป็นต้องใช้นะครับ การที่เราทำทานเป็นประจำเนี่ย จะทำให้เราเป็นคนที่มีน้ำใจกับผู้อื่น เป็นคนที่มีจิตใจบริสุทธิ์ จิตใจที่สะอาด เป็นคนที่ชอบช่วยเหลือผู้อื่น เวลาที่เราเดือดร้อน เราจำเป็นต้องการความช่วยเหลือเนี่ย ก็จะมีคนมาตอบแทนเรา มาช่วยเหลือเราตลอดเวลา ดังนั้นเราควรที่จะหมั่นทำทานเป็นประจำนะครับ